CELEX: 62016CJ0051
Language: da
Date: 2017-04-26
Title: Domstolens dom (Ottende Afdeling) af 26. april 2017.#Stryker EMEA Supply Chain Services BV mod Inspecteur van de Belastingdienst/Douane kantoor Rotterdam Rijnmond.#Anmodning om præjudiciel afgørelse indgivet af Rechtbank Noord-Holland.#Præjudiciel forelæggelse – den fælles toldtarif – toldpositioner – klassificering af varer – implantatskruer beregnet til at indsættes i det menneskelige legeme til behandling af frakturer eller til fastgørelse af proteser – kombineret nomenklatur – pos. 9021 – gennemførelsesforordning (EU) nr. 1212/2014 – gyldighed.#Sag C-51/16.

DOMSTOLENS DOM (Ottende Afdeling)
      26. april 2017 (
            *1
         )
      »Præjudiciel forelæggelse — den fælles toldtarif — toldpositioner — tarifering af varer — implantatskruer beregnet til at indsættes i det menneskelige legeme til behandling af frakturer eller til fastgørelse af proteser — kombineret nomenklatur — pos. 9021 — gennemførelsesforordning (EU) nr. 1212/2014 — gyldighed«
      I sag C-51/16,
      angående en anmodning om præjudiciel afgørelse i henhold til artikel 267 TEUF, indgivet af Rechtbank Noord-Holland (retten i første instans i provinsen Noord-Holland, Nederlandene) ved afgørelse af 25. januar 2016, indgået til Domstolen den 28. januar 2016, i sagen:
      
         Stryker EMEA Supply Chain Services BV
      
      mod
      
         Inspecteur van de Belastingdienst/Douane, kantoor Rotterdam Rijnmond
      
      har
      DOMSTOLEN (Ottende Afdeling)
      sammensat af afdelingsformanden, M. Vilaras, og dommerne M. Safjan og D. Šváby (refererende dommer),
      generaladvokat: P. Mengozzi
      justitssekretær: ekspeditionssekretær M. Ferreira,
      på grundlag af den skriftlige forhandling og efter retsmødet den 12. januar 2017,
      efter at der er afgivet indlæg af:
      
               —
            
            
               Stryker EMEA Supply Chain Services BV ved advocaat H. de Bie
            
         
               —
            
            
               den nederlandske regering ved M.K. Bulterman og A.M. de Ree, som befuldmægtigede
            
         
               —
            
            
               Europa-Kommissionen ved A. Caeiros og S. Noë, som befuldmægtigede,
            
         og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
      afsagt følgende
      Dom
      
               1
            
            
               Anmodningen om præjudiciel afgørelse vedrører fortolkningen af pos. 9021 i den kombinerede nomenklatur (herefter »KN«) i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1), som ændret ved Kommissionens gennemførelsesforordning (EU) nr. 1101/2014 af 16. oktober 2014 (EUT 2014, L 312, s. 1, herefter »forordning nr. 2658/87«), og gyldigheden af Kommissionens gennemførelsesforordning (EU) nr. 1212/2014 af 11. november 2014 om tarifering af visse varer i den kombinerede nomenklatur (EUT 2014, L 329, s. 3).
            
         
               2
            
            
               Denne anmodning er blevet fremsat i forbindelse med en tvist mellem Stryker EMEA Supply Chain Services BV (herefter »Stryker«) og Inspecteur van de Belastingdienst/Douane kantoor Rotterdam Rijnmond (inspektøren for afgifter og told, kontoret i Rotterdam Rijnmond, herefter »Inspecteur«) vedrørende tarifering af tre modeller af medicinske implantatskruer.
            
         Retsforskrifter
      
         Tarifering af varer
      
      
               3
            
            
               KN blev indført ved forordning nr. 2658/87. Den er baseret på den internationale konvention om det harmoniserede varebeskrivelses- og varenomenklatursystem (herefter »HS«), der blev indgået i Bruxelles den 14. juni 1983 og godkendt, med ændringsprotokollen hertil af 24. juni 1986, på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT 1987, L 198, s. 1). KN gengiver HS’ positioner og sekscifrede underpositioner. Kun det syvende og ottende ciffer udgør underinddelinger, der er specifikke for KN.
            
         
               4
            
            
               Forordning nr. 2658/87 bemyndiger Europa-Kommissionen til at tydeliggøre indholdet af en tariferingsposition. Bilag I til forordning nr. 2658/87 ajourføres af Kommissionen én gang om året. Kommissionen udstedte ved gennemførelsesforordning nr. 1101/2014 en fuldstændig udgave af KN, som var gældende fra den 1. januar 2015.
            
         
               5
            
            
               I denne henseende indeholder KN i del I, afsnit I, afdeling A, de almindelige tariferingsbestemmelser vedrørende denne nomenklatur. Følgende fastsættes i denne afdeling:
               »Tariferingen af varer i den kombinerede nomenklatur sker efter følgende regler:
               
                        1.
                     
                     
                        Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser […]
                     
                  […]
               
                        6.
                     
                     
                        Tariferingen af varer i underpositionerne inden for en position skal ske med hjemmel i underpositionsteksterne og de dertil hørende bestemmelser […] For denne bestemmelse gælder, at også relevante afsnits- og kapitelbestemmelser finder anvendelse, medmindre andet følger af sammenhængen.«
                     
                  
         
               6
            
            
               KN’s del II, der har overskriften »Toldtariffen«, indeholder afsnit XV med overskriften »Uædle metaller og varer deraf«. Bestemmelse 2 og 3 har følgende ordlyd:
               
                        »2.
                     
                     
                        Ved »dele til almindelig anvendelse« forstås overalt i [KN] følgende:
                        
                                 a)
                              
                              
                                 de i pos. 7307, 7312, 7315, 7317 og 7318 nævnte varer og tilsvarende varer af andre uædle metaller
                              
                           […]
                     
                  
                        3.
                     
                     
                        Ved »uædle metaller« forstås overalt i [KN] følgende: […] stål, […] titan, […]«
                     
                  
         
               7
            
            
               Afsnit XV i KN indeholder kapitel 73, der har overskriften »Varer af jern og stål« Dette kapitel omfatter bl.a. pos. 7318, som har følgende ordlyd:
               »Skruer, bolte, møtrikker, svelleskruer, skruekroge, øjeskruer, nitter, splitter, kiler samt underlagsskiver (herunder fjedrende) og lignende varer, af jern og stål.«
            
         
               8
            
            
               HS indeholder en forklarende bemærkning vedrørende pos. 7318, som bidrager med følgende præcisering:
               »Bolte og møtrikker (herunder bolte uden hoved), tapskruer og andre metalskruer, træ- og svelleskruer er alle gevindskårne (i færdig tilstand) og anvendes til samling eller fastgørelse af komponenter på en sådan måde, at de senere nemt kan adskilles uden at lide overlast.
               Metal[…]-skruer har cylindrisk form og et tæt svagt skrånende gevind. De er sjældent tilspidsede og kan have hoved med kærv eller hoved, der er udformet således, at de kan tilspændes ved hjælp af en skruenøgle, eller de kan have hoved med krydskærv.
               Positionen omfatter alle typer fastspændingsbolte og metalskruer uden hensyn til form og anvendelse, herunder U-bolte og bolte uden hoved (dvs. korte cylindriske stænger med gevind i den ene ende), tapskruer (dvs. korte stænger med gevind i begge ender) og gevindjern (dvs. stænger med gennemgående gevind).
               […]
               Træskruer adskiller sig fra […] metalskruer ved deres koniske og tilspidsede form og deres stejlere gevind, da de skal skære sig ind i materialet. Træskruer har næsten altid hoved med kærv eller krydskærv og anvendes aldrig sammen med møtrikker.
               […]«
            
         
               9
            
            
               Afsnit XV i KN indeholder desuden kapitel 81, der har overskriften »Andre uædle metaller; sintrede keramiske metaller (cermets); varer af disse materialer«. I dette kapitel har pos. 8108 følgende ordlyd:
               »Titan og varer deraf, herunder affald og skrot
               […]
               8108 90 – Andre varer:
               […]
               8108 90 90 – – Andre varer«.
            
         
               10
            
            
               KN’s del II indeholder afsnit XVIII, der har overskriften »Optiske, fotografiske og kinematografiske instrumenter og apparater; måle-, kontrol- og præcisionsinstrumenter og -apparater; medicinske og kirurgiske instrumenter og apparater; ure; musikinstrumenter; dele og tilbehør dertil«.
            
         
               11
            
            
               Afsnit XVIII i KN indeholder kapitel 90, der har overskriften »Optiske, fotografiske og kinematografiske instrumenter og apparater; måle-, kontrol- og præcisionsinstrumenter og -apparater; medicinske og kirurgiske instrumenter og apparater; dele og tilbehør dertil«.
            
         
               12
            
            
               Bestemmelse 1 til dette kapitel 90 fastsætter:
               
                        »1.
                     
                     
                        Dette kapitel omfatter ikke:
                        […]
                        
                                 f)
                              
                              
                                 dele til almindelig anvendelse som defineret i bestemmelse 2 til afsnit XV, af uædle metaller (afsnit XV) og tilsvarende varer af plast (kapitel 39)
                              
                           
                  […]«
            
         
               13
            
            
               Den forklarende bemærkning til HS vedrørende kapitel 90 indeholder følgende præciseringer:
               »Kapitel 90 omfatter en lang række instrumenter og apparater, der som regel karakteriseres ved den omhyggelighed, hvormed de er udført, og ved deres store nøjagtighed. De fleste instrumenter og apparater anvendes især […] til medicinske formål.
               […]«
            
         
               14
            
            
               Nævnte pos. 9021 har følgende ordlyd:
               »9021 10 – Artikler til ortopædisk brug eller til behandling af frakturer
               […]
               9021 10 90 – – Benskinner og andre artikler til behandling af frakturer
               […]
               9021 90 – Andre varer:
               […]
               9021 90 90 – – Andre varer«.
            
         
               15
            
            
               I de forklarende bemærkninger til HS vedrørende pos. 9021 præciseres:
               »Artikler til behandling af frakturer anvendes enten til at holde beskadigede dele af legemet i ro (strækning eller beskyttelse) eller til samling af benbrud eller knoglebrud. […]
               Visse af disse artikler er beregnet til at anbringe på patienten, f.eks. skinner af metaltråd, zink eller træ samt skinner til gipsbandager, bl.a. til albuer, og frakturanordninger til brystkassen etc. Andre artikler er beregnet til fastgørelse på en seng, et bord eller anden form for underlag (f.eks. sikkerhedsbøjler til senge, rørformede strækkeapparater til behandling af frakturer, der anvendes i stedet for benskinner eller bøjler, etc.); hvis de sidstnævnte artikler udgør en uadskillelig del af sengen, bordet eller anden form for underlag, er de imidlertid undtaget fra denne position.
               Under iagttagelse af bestemmelse 1, litra f), til kapitlet omfatter positionen også plader, søm etc., som anvendes af læger til samling af brækkede ben eller til lignende behandling af frakturer.«
            
         
               16
            
            
               I den forklarende bemærkning til KN vedrørende underposition 9021 39 90 bestemmes følgende:
               »Denne underpositionen omfatter bl.a.:
               
                        1.
                     
                     
                        [p]lader, som forbliver i legemet (f.eks. for at erstatte en hel knogle eller en del deraf)
                     
                  […]«
            
         
         Gennemførelsesforordning nr. 1212/2014
      
      
               17
            
            
               Gennemførelsesforordning nr. 1212/2014 foretager tarifering af en medicinsk implantatskrue i henhold til oplysningerne i bilaget til forordningen.
            
         
               18
            
            
               Denne skrue er beskrevet således:
               »En massiv, cylindrisk vare med gevind af en ekstra hærdet, farvet titanlegering med en længde på ca. 12 mm.
               Varen har et skaft med en konstant ydre diameter på 3 mm og et hoved. Skaftet er gevindskåret i hele længden med et asymmetrisk gevind. Hovedet er forsynet med gevind (som gør det muligt at fastlåse hovedet i en kompressionsplade i et fastspændingssystem) og undersænket kærv.
               Varen er i overensstemmelse med ISO/TC 150-standarder for implantatskruer og frembydes til brug inden for traumekirurgi til behandling af knoglebrud. Den skal anbringes i kroppen med specialværktøj.
               På indførselstidspunktet frembydes den i en steril emballage. Varen er forsynet med et nummer og kan dermed spores gennem hele produktions- og distributionsfasen.«
            
         
               19
            
            
               I overensstemmelse med begrundelsen i bilaget til nævnte forordning sker tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 2 a) til afsnit XV, bestemmelse 3 til afsnit XV, bestemmelse 1, litra f), til kapitel 90 og teksten til KN-pos. 8108 og KN-underposition 8108 90 og 8108 90 90.
            
         
               20
            
            
               Denne begrundelse lyder således:
               »På grund af varens objektive karakteristika svarer den fuldt ud til en skrue af uædelt metal, selv om den er beregnet til brug i traumekirurgi. Uanset deres faktiske anvendelse er skruer af uædle metaller i overensstemmelse med bestemmelse 2 a) til afsnit XV, dele til almindelig anvendelse. Tarifering under pos. 9021 som benskinner og andre artikler til behandling af frakturer er derfor udelukket i henhold til bestemmelse 1, litra f), til kapitel 90.
               Varen skal derfor tariferes under KN-kode 8108 90 90 som andre varer af titan.«
            
         Tvisten i hovedsagen og de præjudicielle spørgsmål
      
               21
            
            
               Tvisten i hovedsagen vedrører tilbagekaldelse af tre bindende tariferingsoplysninger, som toldmyndighederne havde udstedt til Stryker til tre modeller af implantatskruer beregnet til at indsættes i det menneskelige legeme til behandling af frakturer eller til fastgørelse af proteser. Det fremgår af forelæggelsesafgørelsen, at disse skruer har følgende fælles karakteristika:
               
                        —
                     
                     
                        en diameter på henholdsvis 6,5 mm, 6,5 mm og 4 mm
                     
                  
                        —
                     
                     
                        en længde på henholdsvis 25 mm, 50 mm og 16 mm
                     
                  
                        —
                     
                     
                        et særligt udformet gevind
                     
                  
                        —
                     
                     
                        et skruehoved med indvendig sekskant
                     
                  
                        —
                     
                     
                        individuelt emballeret i en beholder sammen med en brugsanvisning
                     
                  
                        —
                     
                     
                        frembydes steriliseret eller ikke steriliseret.
                     
                  
         
               22
            
            
               Det fremgår desuden af forelæggelsesafgørelsen, at nævnte skruer har særlige karakteristika. En af dem er således af en titanlegering, mens de to andre er af rustfrit stål. Desuden er skruerne af rustfrit stål til engangsbrug. Endelig anvendes skruen af en titanlegering til fastgørelse af et kunstigt led, mens skruerne af rustfrit stål anvendes til midlertidig fastgørelse og stabilisering af knogler.
            
         
               23
            
            
               Henset til disse karakteristika blev disse tre typer af medicinske implantatskruer på grundlag af de bindende tariferingsoplysninger, som toldmyndighederne havde udstedt, tariferet i KN-underposition 9021 90 90.
            
         
               24
            
            
               Efter offentliggørelsen af gennemførelsesforordning nr. 1212/2014 tilbagekaldte nævnte myndigheder disse tariferingsoplysninger ved afgørelse af 6. januar 2015. Denne tilbagekaldelse blev begrundet som omhandlet i denne forordning med, at en »skrue beregnet til brug i kirurgi skal tariferes som en del til almindelig anvendelse på grund af sine objektive egenskaber og karakteristika«.
            
         
               25
            
            
               Efter at have fået afslag på en klage til toldmyndighederne anlagde Stryker sag ved den forelæggende ret til prøvelse af denne tilbagekaldelsesafgørelse.
            
         
               26
            
            
               Til støtte for søgsmålet har Stryker i det væsentlige anført, at det under hensyn til implantatskruernes objektive karakteristika og egenskaber, herunder deres bestemmelse, ikke drejer sig om »almindelige« skruer som dem, der er omhandlet i KN-pos. 7318. Stryker har desuden gjort gældende, at gennemførelsesforordning nr. 1212/2014 er ugyldig, da tariferingen i henhold hertil udelukkende støttes på implantatskruernes ydre karakteristika uden hensyn til disse skruers bestemmelse, hvilket er i strid med Domstolens praksis.
            
         
               27
            
            
               Toldmyndighederne har gjort gældende, at de i hovedsagen omhandlede skruer har stor lighed med den skrue, der er beskrevet i nævnte forordning, og derfor må betegnes som »dele til almindelig anvendelse«.
            
         
               28
            
            
               For det første er den forelæggende ret af den opfattelse, at de i hovedsagen omhandlede implantatskruer på grund af deres objektive egenskaber og karakteristika, herunder deres bestemmelse, kan tariferes i KN-pos. 9021.
            
         
               29
            
            
               En sådan tarifering følger for det første af de i hovedsagen omhandlede implantatskruers objektive karakteristika og egenskaber. Den forelæggende ret har i denne henseende anført, at disse skruer designes, produceres og sælges som en ortopædisk artikel til behandling af knoglefrakturer eller til fastgørelse af proteser, at de leveres med en brugsanvisning til kirurgen, at de kun kan indsættes i legemet ved hjælp af særligt medicinsk specialværktøj, at det anvendte materiale (stål eller af titanlegering) er særligt indrettet på at mindske risikoen for afstødelse, at gevindet på sådanne skruer er dybere end på »almindelige« skruer, at skruehovedet er indrettet på en måde for at mindske risikoen for betændelser, at skruerne opfylder International Standard Organizations normer, der sikrer kvaliteten af medicinske produkter, og endelig at implantatskruerne kan spores ved tilbagekaldelsesaktioner.
            
         
               30
            
            
               Det fremgår desuden af forelæggelsesafgørelsen, at de i hovedsagen omhandlede skruer er individuelt emballeret i en lille æske, og at de kan være steriliseret.
            
         
               31
            
            
               Den forelæggende ret har for det andet anført, at de i hovedsagen omhandlede implantatskruer er beregnet til at indsættes i det menneskelige legeme til behandling af knoglefrakturer eller til fastgørelse af proteser.
            
         
               32
            
            
               For det andet har den forelæggende ret anført, at de i hovedsagen omhandlede skruer svarer til de skruer, der er beskrevet i bilaget til gennemførelsesforordning nr. 1212/2014, som udelukker en tarifering i KN-pos. 9021. Den forelæggende ret har af denne forordning udledt, at hvad angår en vare, der henhører under »dele til almindelig anvendelse« som omhandlet i bestemmelse 2 til afsnit XV i KN, kan varens bestemmelse ikke tages i betragtning ved dets tarifering.
            
         
               33
            
            
               For det tredje har den forelæggende ret fremhævet den betydning, som Kommissionen, der har vedtaget gennemførelsesforordning nr. 1212/2014, har tillagt implantatskruens udseende for tariferingen heraf. Den forelæggende ret har medgivet, at en sådan implantatskrue ved første øjekast ligner en »almindelig« skrue. Den forelæggende ret har ikke desto mindre anført, at det ved nærmere betragtning ses, at skruen har en selvstændig karakter, som adskiller sig fra almindelige skruers. Den forelæggende ret har i denne henseende anført, at gevindet på implantatskruerne er dybere end på en almindelig skrue, og at skruehovedet ikke er egnet til at modtage et almindeligt redskab, men er indrettet til medicinsk specialværktøj.
            
         
               34
            
            
               På denne baggrund ønsker den forelæggende ret oplyst, om Kommissionen har overskredet sin kompetence derved, at den i bilaget til gennemførelsesforordning nr. 1212/2014 har begrænset anvendelsesområdet for KN-pos. 9021.
            
         
               35
            
            
               Under disse omstændigheder har Rechtbank Noord-Holland (retten i første instans i provinsen Noord-Holland, Nederlandene) besluttet at udsætte sagen og at forelægge Domstolen følgende præjudicielle spørgsmål:
               
                        »1)
                     
                     
                        Skal pos. 9021 i KN fortolkes således, at sådanne implantatskruer som [de i hovedsagen omhandlede], som udelukkende er bestemt til at indsættes i det menneskelige legeme til behandling af knoglefrakturer eller til fastgørelse af proteser, kan tariferes herunder?
                     
                  
                        2)
                     
                     
                        Er [gennemførelses]forordning nr. 1212/2014 gyldig?«
                     
                  
         Om de præjudicielle spørgsmål
      
         Det første spørgsmål
      
      
               36
            
            
               Med det første spørgsmål ønsker den forelæggende ret nærmere bestemt oplyst, at KN skal fortolkes således, at medicinske implantatskruer som de i hovedsagen omhandlede, som udelukkende er bestemt til at indsættes i det menneskelige legeme til behandling af knoglefrakturer eller til fastgørelse af proteser, er omfattet af KN-pos. 9021.
            
         
               37
            
            
               Stryker har anført, at de i hovedsagen omhandlede tre modeller af skruer, uanset deres fysiske sammensætning af stål eller titan, under alle omstændigheder er omfattet af KN-pos. 9021. Denne tarifering er i det væsentlige begrundet dels i disse skruers bestemmelse, dels i nævnte skruers egne objektive karakteristika, som Kommissionen med urette havde undladt at anse for relevante.
            
         
               38
            
            
               Ifølge Kommissionen består det afgørende kriterium derimod i en vurdering af disse skruers ydre objektive karakteristika. I denne forbindelse har Kommissionen tillagt det afgørende betydning, at de i hovedsagen omhandlede skruer ifølge Kommissionen »fuldt ud« svarer til almindelige skruer. Kommissionen har således frakendt disse skruers bestemmelse, nemlig deres brug i traumekirurgi, enhver relevans. De i hovedsagen omhandlede skruer skal dermed anses for »dele til almindelig anvendelse af uædle metaller« og kan ikke under anvendelse af bestemmelse 1, litra f), i kapitel 90 i KN tariferes i pos. 9021. Kommissionen har derfor foreslået at tarifere de i hovedsagen omhandlede skruer på grundlag af deres fysiske sammensætning, nemlig i KN-pos. 7318 for stålskruerne og i KN-pos. 8108 for skruerne af en titanlegering.
            
         
               39
            
            
               I denne henseende skal der henvises til fast retspraksis, hvorefter det følger af såvel retssikkerheds- som kontroltekniske hensyn, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte position i KN og de supplerende bestemmelser til dennes afsnit og kapitler (jf. bl.a. dom af 18.5.2011, Delphi Deutschland, C-423/10, EU:C:2011:315, præmis 23).
            
         
               40
            
            
               Ifølge fast retspraksis kan varens bestemmelse desuden udgøre et objektivt kriterium ved tariferingen, såfremt varen og dens bestemmelse hænger uløseligt sammen, og denne sammenhæng kan påvises ud fra varens objektive karakteristika og egenskaber (jf. bl.a. dom af 22.12.2010, Premis Medical, C-273/09, EU:C:2010:809, præmis 43).
            
         
               41
            
            
               I den foreliggende sag fremgår det af den forelæggende rets konstatering af de faktiske omstændigheder, som er nævnt i nærværende doms præmis 29, at de i hovedsagen omhandlede skruer har et særligt skruehoved, der er specielt tilpasset medicinsk værktøj til fastgørelse, et gevind, der er særligt indrettet til at blive fastlåst i knoglen og til at mindske betændelsesrisikoen, og en særlig behandling for at mindske risikoen for afstødelse.
            
         
               42
            
            
               Det er i øvrigt ubestridt, at nævnte skruer er særligt udviklet til implementering i legemet med henblik på fastgørelse af enten et kunstigt led eller knogler eller dele heraf.
            
         
               43
            
            
               Det skal desuden fastslås, at varer som disse hverken er udtrykkeligt omfattet af ordlyden af positionerne i KN eller af bestemmelserne til afsnittene eller til kapitlerne i KN.
            
         
               44
            
            
               Det skal ikke desto mindre bemærkes, at ordlyden af KN-pos. 9021 bl.a. nævner artikler til behandling af frakturer.
            
         
               45
            
            
               I denne henseende giver både de forklarende bemærkninger til HS og til KN nyttig vejledning til tarifering af varer som de i hovedsagen omhandlede, selv om sådanne forklarende bemærkninger har en fortolkningsmæssig karakter og ikke har bindende retsvirkninger (jf. dom af 27.4.2006, Kawasaki Motors Europe, C-15/05, EU:C:2006:259, præmis 37 og den deri nævnte retspraksis).
            
         
               46
            
            
               For det første og indledningsvis præciseres det i den forklarende bemærkning til HS vedrørende kapitel 90, som er nævnt i nærværende doms præmis 13, at de varer, der er omfattet af dette kapitel, karakteriseres ved den omhyggelighed, hvormed de er udført, og ved deres store nøjagtighed, hvorfor de fleste af disse instrumenter og apparater anvendes især […] til medicinske formål.
            
         
               47
            
            
               I KN-pos. 9021 tariferes således produkter, der er karakteriseret ved deres omhyggelige fremstilling og deres store nøjagtighed, hvilket adskiller dem fra almindelige produkter (jf. i denne retning dom af 7.11.2002, Lohmann og Medi Bayreuth, C-260/00 – C-263/00, EU:C:2002:637, præmis 37).
            
         
               48
            
            
               Dernæst »anvendes artikler til behandling af frakturer [ifølge afsnit II i de forklarende bemærkninger til HS vedrørende pos. 9021] enten til at holde beskadigede dele af legemet i ro […] eller til samling af benbrud eller knoglebrud«. Denne position omfatter også »plader, søm osv., som indsættes operativt i legemet af kirurger for at sætte de to ender af en brækket knogle sammen eller til lignende behandling af frakturer«.
            
         
               49
            
            
               Endelig præciseres i den forklarende bemærkning til KN-underposition 9021 39 90, at denne position omfatter »plader, som forbliver i legemet (fx for at erstatte en hel knogle eller en del deraf)«.
            
         
               50
            
            
               Det følger af det ovenstående, at produkter, der er karakteriseret ved deres omhyggelige fremstilling og deres store nøjagtighed, og som kan implanteres i legemet med henblik på at holde dele af legemet i ro eller til samling af benbrud eller knoglebrud, hvilket dermed adskiller dem fra almindelige produkter, tariferes i KN-pos. 9021.
            
         
               51
            
            
               Blandt de kriterier, der kan adskille simple eller almindelige produkter fra produkter, der har en medicinsk funktion, findes for det andet bl.a. kriteriet om det pågældende produkts fremstillingsmetode og kriteriet om nævnte produkts særlige funktion (jf. i denne retning dom af 7.11.2002, Lohmann og Medi Bayreuth, C-260/00 – C-263/00, EU:C:2002:637, præmis 39).
            
         
               52
            
            
               Hvad angår produktets fremstillingsmåde fremgår det af den forelæggende rets konstatering af de faktiske forhold, at de i hovedsagen omhandlede medicinske implantatskruer designes således, at de på grund af deres særlige skruehoved kun kan indsættes i legemet ved hjælp af særligt medicinsk værktøj og ikke med almindeligt værktøj. Det materiale, der anvendes til disse skruer af rustfrit stål eller af titan, er særligt indrettet for at mindske risikoen for afstødelse.
            
         
               53
            
            
               Hvad angår produktets særlige funktion fremgår det desuden af forelæggelsesafgørelsen, at de i hovedsagen omhandlede medicinske implantatskruer udelukkende har til formål at sætte de to ender af en brækket knogle sammen eller at fastgøre et kunstigt led.
            
         
               54
            
            
               Det skal således fastslås, at produkter som de i hovedsagen omhandlede adskiller sig fra almindelige produkter i deres fremstillingsmåde og deres særlige funktion under hensyn til deres omhyggelige fremstilling og deres store nøjagtighed. I modsætning til det af Kommissionen anførte skal de i hovedsagen omhandlede medicinske implantatskruers udseende derfor ikke tillægges afgørende betydning.
            
         
               55
            
            
               Det følger dermed af de i hovedsagen omhandlede medicinske implantatskruers objektive karakteristika og egenskaber, at sådanne produkter kan henføres under KN-pos. 9021.
            
         
               56
            
            
               For det tredje, og eftersom de i hovedsagen omhandlede skruer under hensyn til deres objektive karakteristika og egenskaber, som det fremgår af nærværende doms præmis 39-55, kan tariferes i KN-pos. 9021 som artikler til behandling af frakturer, kan de ikke tariferes i KN-pos. 7318 og KN-pos. 8108 og er ikke omfattet af »dele til almindelig anvendelse« som omhandlet i bestemmelse 1, litra f), i kapitel 90 og bestemmelse 2, litra a), i afsnit XV i KN.
            
         
               57
            
            
               Henset til samtlige ovenstående betragtninger skal det første forelagte spørgsmål besvares med, at KN skal fortolkes således, at medicinske implantatskruer som de i hovedsagen omhandlede er omfattet af KN-pos. 9021, hvis disse produkter har karakteristika, der i deres fremstillingsmåde og deres særlige funktion samt ved deres omhyggelige fremstilling og deres store nøjagtighed adskiller dem fra almindelige produkter. Særligt den omstændighed, at medicinske implantatskruer som de i hovedsagen omhandlede kun kan indsættes i legemet ved hjælp af særligt medicinsk værktøj og ikke med almindeligt værktøj, udgør et kendetegn, der skal tages i betragtning med henblik på at adskille disse medicinske implantatskruer fra almindelige produkter.
            
         
         Det andet spørgsmål
      
      
               58
            
            
               Med sit andet spørgsmål ønsker den forelæggende ret nærmere bestemt oplyst, om gennemførelsesforordning nr. 1212/2014 er gyldig.
            
         
               59
            
            
               Det fremgår af fast retspraksis, dels at Kommissionen udsteder en tariferingsforordning, når et bestemt produkts tarifering i KN volder vanskeligheder eller er omstridt, dels at en sådan tariferingsforordning er almengyldig, idet den ikke finder anvendelse på en bestemt erhvervsdrivende, men på alle produkter svarende til dem, der er omfattet af denne tarifering (jf. dom af 19.2.2009, Kamino International Logistics, C-376/07, EU:C:2009:105, præmis 63).
            
         
               60
            
            
               Som Kommissionen anførte i retsmødet, må det imidlertid konstateres, at det produkt, der blev tariferet i gennemførelsesforordning nr. 1212/2014, teknisk set ikke er identisk med de i hovedsagen omhandlede medicinske implantatskruer, henset til deres ydre objektive karakteristika. Den skrue, der er beskrevet i bilaget til denne forordning, har bl.a. en længde på ca. 12 mm, et skaft med en konstant ydre diameter på 3 mm, et gevindskåret hoved og et asymmetrisk gevind, mens de i hovedsagen omhandlede skruer, således som de er beskrevet i forelæggelsesafgørelsen, er længere, har skafter med en større diameter, hovederne er ikke gevindskårne, og de er uden asymmetrisk gevind.
            
         
               61
            
            
               Ifølge retspraksis fremmer den analoge anvendelse af en tariferingsforordning på varer, der svarer til dem, der er omhandlet i forordningen, ganske vist en sammenhængende fortolkning af KN samt ligebehandling af de erhvervsdrivende (dom af 4.3.2004, Krings, C-130/02, EU:C:2004:122, præmis 35).
            
         
               62
            
            
               En sådan analog anvendelse er imidlertid hverken nødvendig eller mulig, når Domstolen med sit svar på det præjudicielle spørgsmål har givet den forelæggende ret alle de nødvendige oplysninger for tariferingen af et produkt i den rette position i KN.
            
         
               63
            
            
               Der er herefter ikke anledning til at besvare det andet spørgsmål.
            
         Sagens omkostninger
      
               64
            
            
               Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
            
          
            
               På grundlag af disse præmisser kender Domstolen (Ottende Afdeling) for ret:
            
          
               
                  
                     Pos. 9021 i den kombinerede nomenklatur, der fremgår af bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Kommissionens gennemførelsesforordning (EU) nr. 1101/2014 af 16. oktober 2014, skal fortolkes således, at positionen omfatter medicinske implantatskruer som de i hovedsagen omhandlede, hvis disse produkter har karakteristika, der i deres fremstillingsmåde og deres særlige funktion samt ved deres omhyggelige fremstilling og deres store nøjagtighed adskiller dem fra almindelige produkter. Særligt den omstændighed, at medicinske implantatskruer som de i hovedsagen omhandlede kun kan indsættes i legemet ved hjælp af særligt medicinsk værktøj og ikke med almindeligt værktøj, udgør et kendetegn, der skal tages i betragtning med henblik på at adskille disse medicinske implantatskruer fra almindelige produkter.
                  
               
             
               
                  
                     Underskrifter
                  
               
            (
            *1
         ) – Processprog: nederlandsk.